ንዝብል ሕቶ ጠበቓ ኤልሳቤጥ ከበደ እንትተብርህ፡ "18 ሚኢታዊት ሰብነታ ተቓጺሉ'ዩ። እዚ ካብ ጡባ ክሳብ ታሕተዋይ ኣካላ'ዩ። እዚ ናብ ሕቑኣ'ዉን ሰጊሩ'ዩ" ትብል። ጠበቓ ኤልሳቤጥ፡ ጥርጡርን ተሓባበርቱን እታ ህጸን ሓበሬታ ከይትህብ ከምዘፈራርሑዋን፡ ደሓር ግና ብፖሊስ ትሕለወሉ ኣብ ዝነበረ ክፍሊ ንዝረኸበቶም ሰባት ዝበጽሓ በደል ከምዝተዛረበትን፡ "ንዓይ'ዉን ነጊራትኒ'ያ" ኢላ። "ካልእ ጉድኣት ከይበጽሓ ሰብነታ እንተዝቃጸል ነይሩ፡ ኩሉ ሰብነታ ጻዕዳ'ዩ ክኸዉን ነይሩ። ካብ ማህጸና ክሳብ ኣጥዋታ ግና ጉድኣት በጺሑዋ'ዩ። እዚ ሓካይም ብምርመራ ዝበጽሖ ነገር ይሃሉ ኣይሃሉ ዝፈልጦ ነገር የብለይን። ንዓይ ግና ዝበጽሓ ኹሉ ነጊራትኒ'ያ"። ጠበቃ ኤልሳቤጥ እቲ ጥቕዓት ዘብጽሐ ዉልቀሰብ፡ ናይ ቐረባ ዘመድ ሰበ ስልጣን ክልል ሃረሪ ከምዝኾነ ዝሰማዕኹዎ ነገር ኣሎ ኢላ። "እቲ ሰብ ናጻ ንምዉጻእ ናይታ ህጻን ህይወት ክንዲ ፍረ ጣፍ'ዉን ኣይረኣዩዎን። ናይ ሓደ ክልል መንግስቲ ኣንጻር ህይወት ሓንቲ ህጻን ጠጠዉ ክብል ከሎ ዘሕዝን'ዩ" ክትብል ትገልጽ። ስድራ እዛ ህጻን ጽጉማት ብምዃኖም፡ ህይወታ ቅድሚ ምሕላፉ፡ ክትሕከመሉ እትኽእል ገንዘብ ክተኣኻኸብ ብማሕበር ደቂ ኣንስትዮ ሰብ ሞያ ሕጊ ኢትዮጵያን ካልኦት ኣካላትን ዝተገበረ ጻዕሪ ከይተረፈ፡ ብመራኸብቲ ሓፋሽ ከይዝርጋሕ ተዓፊኑ'ዩ። እዚ ብህይወት እታ ህጻን ናይቲ ገበነኛ ስብእና ንምሽፋን ዝተገበረ ኢ-ሰብኣዊ ተግባር'ዩ ክብሉ አዚ ጉዳይ ሓበሬታ ዝሃቡና ኣካላት ይገልጹ። ዳይሬክተር ማሕበር ደቂ ኣንስትዮ ሰብ ሞያ ሕጊ ኢትዮጵያ ሜሮን ኣረጋዉ፡ ጫልቱ እቲ ጥቕዓት ምስ በጽሓ ን15 መዓልታት ብዘይ ዝኾ ሕክምናዊ ረድኤት ኣብ ገዛ ከምዝተቐመጠት ንቢቢሲ ሓቢራ። ጉዳይ እዛ ህጻን ኣብ ኢድ ፖሊስ ኣትዩ ምርመራ ምስተጀመረ ድማ ግቡእ ምርመራ ከይካየድ ምትዕንቓፍ ይበጽሕ ነይሩ እያ ትብል። "እቲ ምርመራ ብግቡእ ከይኸይድን እቲ ገፈበን ዝፈጸመ ሰብ ንምድሓን ዝግበሩ ኣሉታዊ ነገራት ነይሮም። እዛ ቖልዓ ፍትሒ ክትረክብ ዘተዓናቕፉ ነገራት ነይሮም"። ቢቢሲ ስድራ እዛ ግዳይ ንምርካብ ኣብ ዝገበሮ ፈተነ፡ ናይ ስልኪ ኣድራሻ ዘይብሎም ብምዃኖም ክሰምረሉ ኣይክኣለን። "እትቕበረሉ ቦታ'ዉን ኣካቲዑ" እቲ ኣብ ልዕሊ እዛ ህጻን ጥቕዓት ዘብጸሐ ዉልቀ ሰብ በዓል ሓዳር እንትኾን፡ በዓልቲ ቤቱን'ዉን ብዚ ጉዳይ ተጠርጢራ ሓደ መዓልቲ ተኣሲራ ከምዝተፈትሐት፡ ጠበቓ መዋቲት ህጻን ጫልቱ ወይዘሮ ኤልሳቤጥ ከበደ ተዛሪባ። ንደሕንነቱ ክብል ሽሙ ክንጸርሖ ዘይደለየ ሕክምናዊ ረድኤት ክትረክብ ዝጽዕር ዝነበረ ሰብ፡ እቲ ጉዳይ ንምዕባስ ኣዝማድ እቲ ጥርጡር፡ ኣብ ዉሽጢ ሰበ ስልጣን ምምሕዳር ክልል ሃረሪ ዝርከቡ ከምዝኾኑ ሓቢሩ። እታ ቖልዓ ህይወታ ምስ ሓለፈ እትቕበረሉ ቦታ'ዉን ኣካቲዑ ነይሩ ኢሉ። "እታ ቖልዓ ምስ ሞተት ኣብ ትዉልዲ ዓዳ ክትቕበር ኢና ጽዒርና። ኮእኑ ግና ስድራ ቤት ጥርጡር ኣብ ዉሽጢ ሰበ ስልጣን ምምሕዳር ክልል ሃረሪ ዝለዓለ ስልጣን ዘለዎም ኣካላት ስለዝርከቡ፡ ኣብ ኣዲስ ኣበባ ክትቕበር ንምግባር ፈቲኖም ነይሮም። እዚ ከይተሳኽዐሎም እንትተርፍ ድማ፡ እቲ ሬሳ ናብ ሃረሪ ከይዱ ኣብ ከተማ ሃረር ክትቕበር ጉድጓድ ይኩዕቱ ነይሮም። ነዚ''ዉን ኣፍሺልና ኣዝማዳ ኣብ ዝተረኸብሉ ብስርዓት ክትዓርፍ ገይርና" ኢሉ። ክሳብ መዓዝ?
